Zadeva C‑479/21 PPU
SN in SD
(Predlog za sprejetje predhodne odločbe, ki ga je vložilo Supreme Court (Irska))
Sodba Sodišča (veliki senat) z dne 16. novembra 2021
„Predhodno odločanje – Nujni postopek predhodnega odločanja – Člen 50 PEU – Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo – Člen 217 PDEU – Sporazum o trgovini in sodelovanju z Združenim kraljestvom – Protokol (št. 21) o stališču Združenega kraljestva in Irske glede območja svobode, varnosti in pravice – Pravosodno sodelovanje v kazenskih zadevah – Evropski nalog za prijetje – Okvirni sklep 2002/584/PNZ – Prehodna ohranitev sistema evropskega naloga za prijetje v razmerju do Združenega kraljestva v Sporazumu o izstopu – Uporaba določb v zvezi z mehanizmom predaje, uvedenim s Sporazumom o trgovini in sodelovanju z Združenim kraljestvom, za evropski nalog za prijetje – Ureditve, ki so za Irsko zavezujoče“
Države članice – Izstop iz Evropske unije – Sporazum o izstopu Združenega kraljestva in Sporazum o trgovini in sodelovanju z Združenim kraljestvom – Protokol št. 21 o stališču Združenega kraljestva in Irske glede območja svobode, varnosti in pravice – Pravosodno sodelovanje v kazenskih zadevah – Prehodna ohranitev sistema evropskega naloga za prijetje v razmerju do Združenega kraljestva v Sporazumu o izstopu – Uporaba določb v zvezi z mehanizmom predaje, uvedenim s Sporazumom o trgovini in sodelovanju z Združenim kraljestvom, za evropski nalog za prijetje – Zavezujoča narava teh ureditev za Irsko
(člen 50 PEU; člen 217 PDEU; Protokol št. 21, priložen k Pogodbama EU in DEU; Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo, člena 62(1)(b) in 185, četrti odstavek; Sporazum o trgovini in sodelovanju med EU in ESAE ter Združenim kraljestvom, člen 632)
(Glej točke 43, od 45 do 51 in od 53 do 70 ter izrek.)
Povzetek
Določbe o sistemu evropskega naloga za prijetje za Združeno kraljestvo iz Sporazuma o izstopu, ki se nanašajo na nov mehanizem predaje v Sporazumu o trgovini in sodelovanju med EU in to tretjo državo, so za Irsko zavezujoče
Vključitev teh določb v navedena sporazuma ne upravičuje dodajanja pravne podlage v zvezi z območjem svobode, varnosti in pravice za sklenitev teh sporazumov, tako da se z navedenimi določbami na podlagi Protokola (št. 21) ne zahteva, da bi morala Irska imeti možnost, da se odloči, ali bodo te zanjo veljale ali ne
SD je bil septembra 2020 prijet na Irskem na podlagi evropskega naloga za prijetje (ENP), ki so ga pravosodni organi Združenega kraljestva izdali marca 2020 zaradi izvršitve zaporne kazni. SN pa je bil februarja 2021 na Irskem prijet na podlagi ENP, ki so ga isti organi izdali oktobra 2020 zaradi uvedbe kazenskega postopka. Zadevni osebi sta, odkar sta bili prijeti – dokler ne bo sprejeta odločitev o njuni predaji navedenim organom – v priporu na Irskem. Ker je High Court (višje sodišče, Irska) ugotovilo, da je njun pripor zakonit, in ker je zavrnilo odreditev njune izpustitve na prostost, sta zadevni osebi vložili pritožbo pri Supreme Court (vrhovno sodišče, Irska).
Po mnenju zadnjenavedenega sodišča se irski zakon, s katerim je bil prenesen Okvirni sklep o ENP(1), v razmerju do tretje države uporablja, če med navedeno državo in Unijo obstaja veljaven sporazum o predaji zahtevanih oseb. Vendar mora biti zadevni sporazum, in sicer v obravnavanem primeru Sporazum o izstopu Združenega kraljestva iz Unije(2) in Sporazum o trgovini in sodelovanju med Unijo in to tretjo državo(3) – da bi se ta zakonodaja uporabljala – za Irsko zavezujoč. Vendar v obravnavani zadevi ne gre za tak primer, kajti ta sporazuma vsebujeta ukrepe, ki se nanašajo na sistem evropskega naloga za prijetje in na novi mehanizem predaje med Unijo in Združenim kraljestvom v zvezi z območjem svobode, varnosti in pravice (v nadaljevanju: OSVP) ter ki Irske iz tega naslova načeloma ne zavezujejo na podlagi Protokola (št. 21)(4). Irska pa niti ob izstopu Združenega kraljestva iz Unije niti ob sklenitvi STS ni uporabila možnosti, ki jo je imela na podlagi navedenega Protokola (št. 21), da se odloči, da zanjo določbe teh sporazumov, ki se nanašajo na navedene ukrepe, veljajo.(5)
Sodišče se je v sodbi izreklo zlasti o vprašanju, ali sta pravni podlagi Sporazuma o izstopu in STS, in sicer člen 50(2) PEU (ki določa zunanjo pristojnost Unije za sklenitev sporazuma o izstopu) in člen 217 PDEU (ki določa pristojnost za sklenitev pridružitvenega sporazuma), kot taki ustrezni za utemeljitev vključitve teh ukrepov v ta sporazuma. V nasprotnem primeru bi bila namreč potrebna materialnopravna podlaga na področju OSVP, kar bi sprožilo uporabo Protokola (št. 21) in pomenilo, da se ti ukrepi za Irsko načeloma ne uporabljajo.
Presoja Sodišča
Sodišče, ki je odločalo v velikem senatu, je v okviru nujnega postopka predhodnega odločanja razsodilo, da so določbe Sporazuma o izstopu, s katerimi je v prehodnem obdobju predvidena ohranitev sistema ENP v razmerju do Združenega kraljestva, in določba STS, s katero je predvidena uporaba sistema predaje, uvedenega z zadnjenavedenim sporazumom, za ENP, ki so bili izdani pred iztekom prehodnega obdobja in ki se nanašajo na osebe, ki pred koncem navedenega obdobja še niso bile prijete, za Irsko zavezujoče.
Sodišče, ki je na prvem mestu preučilo izbiro člena 50 PEU za pravno podlago Sporazuma o izstopu, je navedlo, da je z odstavkom 2 te določbe za uresničitev cilja, ki je omogočiti, da se izstop države članice iz Unije izvede na urejen način, pristojnost za sklenitev sporazuma, ki določa podrobnosti glede tega izstopa, podeljena zgolj Uniji. Namen tega sporazuma je urediti vsa vprašanja v zvezi z izstopom na vseh področjih, ki so zajeta s Pogodbama. Unija je torej na podlagi te pristojnosti lahko sklenila Sporazum o izstopu, ki med drugim določa, da se pravo Unije, vključno z Okvirnim sklepom o ENP, v prehodnem obdobju za Združeno kraljestvo uporablja, razen če ta sporazum ne določa drugače.
Sodišče je dodalo, da ker k členu 50(2) PEU ni mogoče dodati pravnih podlag, ki bi določale postopke, ki niso združljivi s postopkom iz odstavkov 2 in 4 navedenega člena, je treba na podlagi tega sklepati, da lahko zgolj člen 50 PEU zagotavlja dosledno obravnavo vseh področij, ki so zajeta z navedenima Pogodbama, v Sporazumu o izstopu, kar omogoča, da se zagotovi, da se ta izstop izvede na urejen način. Ker je člen 50(2) PEU edina ustrezna pravna podlaga za sklenitev Sporazuma o izstopu, Protokola (št. 21) ni bilo mogoče uporabiti.
Sodišče je na drugem mestu ob preučitvi izbire člena 217 PDEU za pravno podlago STS navedlo, da lahko sporazumi, sklenjeni na podlagi te določbe, vsebujejo pravila, ki se nanašajo na vsa področja, ki spadajo v pristojnost Unije. Ker pa ima Unija na podlagi člena 4(2)(j) PDEU deljeno pristojnost, kar zadeva področje OSVP, je ukrepe, ki spadajo na to področje, mogoče vključiti v pridružitveni sporazum, kot je STS.
Ker mehanizem predaje, ki je bil uveden s STS, dejansko spada na to področje pristojnosti, je Sodišče nato preučilo, ali vključitev takega mehanizma v pridružitveni sporazum zahteva tudi dodatek posebne pravne podlage Unije, ki se nanaša na področje OSVP.(6) V zvezi s tem je zlasti glede na širok obseg STS vključitev določb, ki spadajo na področje OSVP, v ta sporazum del splošnega cilja navedenega sporazuma, ki je vzpostavitev podlage za obširno sodelovanje med Unijo in Združenim kraljestvom. Ker se z mehanizmom predaje, ki je bil uveden s STS, uresničuje le ta cilj, dodatek še ene pravne podlage – kot to velja v skladu s sodno prakso v zvezi z akti, ki uresničujejo več ciljev – ni potreben. Zato so pravila STS o predaji lahko temeljila le na členu 217 PDEU, ne da bi se uporabljale določbe Protokola (št. 21).
1      Okvirni sklep Sveta 2002/584/PNZ z dne 13. junija 2002 o evropskem nalogu za prijetje in postopkih predaje med državami članicami (UL, posebna izdaja v slovenščini, poglavje 19, zvezek 6, str. 34), kakor je bil spremenjen z Okvirnim sklepom Sveta 2009/299/PNZ z dne 26. februarja 2009 (UL 2009, L 81, str. 24).
2      Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL 2020, L 29, str. 7) (v nadaljevanju: Sporazum o izstopu).
3      Sporazum o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (UL 2021, L 149, str. 10) (v nadaljevanju: STS).
4      Protokol (št. 21) o stališču Združenega kraljestva in Irske glede območja svobode, varnosti in pravice, priložen k Pogodbama EU in DEU (UL 2012, C 326, p. 295) (v nadaljevanju: Protokol (št. 21)). V skladu s tem protokolom Irsko ukrepi v zvezi z OSVP ne zavezujejo, razen če izrazi željo po uporabi enega od njih.
5      V skladu s členom 62(1)(b) v povezavi s členom 185, četrti odstavek, Sporazuma o izstopu se sistem ENP, ki je določen v Okvirnem sklepu o ENP, za Združeno kraljestvo v prehodnem obdobju, in sicer do 31. decembra 2020, uporablja. V skladu s členom 632 STS se določbe o predaji, ki jih vsebuje STS, uporabljajo za ENP, izdane v skladu z Okvirnim sklepom o ENP pred koncem prehodnega obdobja, če zahtevana oseba pred koncem tega obdobja ni bila prijeta zaradi izvršitve ENP.
6      Naveden je člen 82(1), drugi pododstavek, točka (d), PDEU.